11 metrobeamptes vas vir aanranding‘n Foto van een van die mans wat glo deur TMPD-beamptes aangerand is. Elf beamptes van die Tshwane-metropolisie (TMDP) sal Maandag in die hof verskyn op aanklagte van aanranding. Die 11 beamptes is Vrydag in hegtenis geneem in verband met ’n voorval vroeër die maand waar drie lede van die publiek glo in die Pretoriase middestad aangerand is. Die drie individue is glo aangerand toe hulle probeer het om ’n voertuig terug te kry wat op 2 Oktober deur TMPD-beamptes geskut is. Veiligheidsbeamptes het die mans glo toegang tot die perseel geweier, waarna talle metrobeamptes glo uitgekom en hulle aangerand het. Die mans is glo onder meer met sambokke geslaan. Volgens die TMPD het die mans met geweld die voertuig probeer terugkry. “Die TMPD het onmiddellik met ’n ondersoek begin toe hy van die voorval in kennis gestel is,” het sr.supt. Isaac Mahamba, TMPD-woordvoerder, gesê. Die onafhanklike polisie-ondersoekeenheid (Opod) het ook onmiddellik die saak begin ondersoek en dit het tot die inhegtenisneming van die verdagtes gelei. Volgens Grace Langa, woordvoerder van Opod, is twee van die verdagtes vroue. Mahamba het gesê die TMPD veroordeel enige voorvalle van hierdie aard en dat interne stappe gedoen sal word.